एसडीएम कार्यालय से ही जारी की गई थी एनओसी
बरबड़ रोड स्थित राजबाग कॉलोनी से अतिक्रमण हटाने के मामले में हाल ही में एक और खुलासा हुआ है। कॉलोनी की जिस सरकारी जमीन को प्रशासन के अधिकारियों ने पिछले रविवार अतिक्रमण मुक्त कराया था, उसके उपयोग की एनआेसी एसडीएम कार्यालय से ही जारी हुई थी। खास बात यह कि 6 जुलाई को ग्राम एवं नगर निवेश (टीएंडसीपी) विभाग ने एनओसी के लिए एसडीएम को पत्र लिखा जो 7 को तामील हुआ और 8 जुलाई को एनओसी जारी होकर लेटर टीएंडसीपी कार्यालय पहुंच भी गया। एनओसी देने की इस जल्दबाजी ने एसडीएम कार्यालय की प्रणाली पर सवालिया निशान लगा दिए हैं।
कलेक्टर बी. चंद्रशेखर के पास जो दस्तावेज पहुंचे हैं, उनके अनुसार 6 जुलाई को टीएंडसीपी ने एसडीएम शहर के कार्यालय को पत्र जारी किया था। इसमें उल्लेख है कि निमंत्रण बिल्डर्स द्वारा भागीदार अनिल पिपाड़ा निवासी रतलाम ने 9 अलग-अलग सर्वे नंबर की कुल 4.870 हेक्टेयर जमीन पर कॉलोनी निर्माण की अनुमति मांगी है। इसकी दो अलग-अलग सर्वे नंबर की जमीन मार्ग के लिए प्रस्तावित हैं। कॉलोनी में सर्वे नंबर 189/1/1 को भी मार्ग प्रस्तावित किया है। जबकि यह जमीन रिकॉर्ड में शासकीय है। यह प्रस्ताव मान्य करने के लिए अनापत्ति प्रेषित करें। टी एंड सीपी के इस पत्र के आधार पर एसडीएम शहर सुनील झा ने ताबड़तोड़ में आरआई से जांच कराई व 48 घंटे के भीतर ही एनओसी जारी कर दी।
एनओसी को लेकर अभी कुछ भी नहीं कह सकते
प्रकरण की जांच जारी है। कार्रवाई के संदर्भ में फिलहाल कुछ भी नहीं बता सकता। किन परिस्थितियों में एनओसी जारी हुई, जांच होने पर ही स्पष्ट हो सकेगा। बी. चंद्रशेखर, कलेक्टर
hin_Deva hin_Deva hin_Deva hin_Deva hin_Deva